ওয়েব ডেস্ক: তৃণমূলের গোষ্ঠী সংঘর্ষে উত্তপ্ত দমদম সেভেন ট্যাঙ্ক এলাকা। গতকাল সন্ধেয় ২১ জুলাইয়ের সমর্থনে মিছিল করেন ৪ নং ওয়ার্ডের কাউন্সিলর গৌতম হালদার। রাস্তায় দাঁড়িয়ে থাকা একটি অ্যাম্বুলেন্সকে নিয়েই বিবাদের সূত্রপাত। অ্যাম্বুলান্স সরাতে বলায় স্থানীয় তৃণমূল নেতা রাজেশ ব্যানার্জি গোষ্ঠীর সঙ্গে সংঘর্ষ বেধে যায় গৌতম হালদার- অনুগামীদের। দুপক্ষের সংঘর্ষে জখম হন বেশ কয়েকজন।  এলাকায় শুরু হয়েছে পুলিসের টহলদারি। ঘটনায় একজনকে গ্রেফতার করেছে পুলিস। অন্যদিকে, গোষ্ঠীকোন্দলের জের। বাড়ি থেকে ডেকে নিয়ে গিয়ে খুন তৃণমূল কর্মী। অভিযোগের তির এলাকারই তৃণমূল বুথ সভাপতির দিকে। মন্দিরবাজারের ঝাপবেড়িয়ার ঘটনা। অভিযুক্ত আবু সালমা দস্তগীর সহ আটজনের বিরুদ্ধে FIR দায়ের হয়েছে। ঘটনার পর থেকেই বেপাত্তা দস্তগীর। এলাকায় মোতায়েন বিশাল পুলিস বাহিনী।